2008
5. detsembril tegid IT Kolledži tudengid ja vilistlased ajalugu, saavutades Robotex 2008 võistlusel kolmikvõidu. Robotex 2008 võitis robot Tige Tigu.
4. -6. detsembril osales IT Kolledž noorte infomessil Teeviit 2008.
3. oktoobril alustas IT Kolledžis kolmandat aastat õpinguid IT süsteemide administreerimise õppekava uus rühm kaugõppe tudengeid ning esimest aastat rühm IT süsteemide arenduse eriala e-tudengeid. Kaugõppesse pürgis taas, nagu ka varasematel aastatel, õppima taas rekordarv huvilisi.
22. oktoobril algas taas Eesti Infotehnoloogia ja Telekommunikatsiooni Liidu (ITL) IKT hariduse populariseerimise programmi raames toimuv roadshow`de sari Eesti gümnaasiumitesse, kus aktiivselt osalesid ka IT Kolledži tudengid.
27. augustil alustas IT Kolledž üheksandat õppeaastat piduliku avaaktusega. 2008. aasta sisseastujad olid esimesed, kes alustasid oma õpinguid IT Kolledži uues õppehoones, kuhu kool kolis jaanuaris. Uues õppehoones on kaasaegne õpikeskkond, unikaalne tipptasemel õppetehniline baas – parimad võimalused kvaliteetse IT-hariduse omandamiseks.
28. augustil kuulutas IT Kolledž Eesti Infotehnoloogia Sihtasutusega tudengitele välja alanud õppeaastaks koos heade koostööpartneritega, kelleks on Elion Ettevõtted, EMT, Hansapank ja Tallinna linn, 9 stipendiumikonkurssi. Stipendiumiprogramm tagab andekatele infotehnoloogia- ja telekommunikatsiooni huvilistele noortele paremad võimalused õpingutele keskendumiseks ja motiveerib noori.
Septembris tuli IT Kolledži IT süsteemide administreerimise õppekava üliõpilane Kairit Olenko Türgis Izmiris toimunud esimestel kurtide kergejõustiku maailmameistrivõistlustel maailmameistriks seitsmevõistluses uue maailmarekordiga. Lisaks võitis Kairit kuldmedalid 100 meetri tõkkejooksus ja kõrgushüppes ning pronksi odaviskes, olles kokkuvõttes kolme kuld- ja ühe pronksmedaliga võistluste edukaim sportlane
15. septembril avas IT Kolledž kaugõppes esmakordselt IT süsteemide arenduse eriala, mida seni oli võimalik omandada vaid päevaõppes, ning algas vastuvõtt populaarsetele internetipõhistele kaugõppe erialadele. Kaugõppe vastuvõtt väga hinnatud IT süsteemide administreerimise erialale toimus juba kolmandat aastat.
“IT Kolledži e-teel pakutav rakenduskõrghariduslik spetsialistiõpe on osutunud populaarseks õppimisviisiks infotehnoloogia alal töötavate ja valdavalt Tallinnast kaugemal elavate inimeste seas,” ütles IT Kolledži rektor Kalle Tammemäe ja lisas, et “otsus kaugõppes lisaks IT süsteemide administreerimise erialale ka IT süsteemide arenduse eriala avada sündis lihtsalt, kuna sisseastujate nõudlus e-õppevormis läbiviidavate õppekavade vastu on järjest suurem.”
13. juunil lõpetas IT Kolledži kuues lend. Pidulikul lõpuaktusel andis IT Kolledži rektor Kalle Tammemäe üle diplomid 51 lõpetajale IT süsteemide administreerimise, IT süsteemide arenduse, Infosüsteemide analüüsi ja Tehnosuhtluse erialadel. Neli lõpetajat – Märt Erik, Marek Martins, Renno Reinurm ja Siim Veske – lõpetasid IT Kolledži cum laude.
Pidulikul aktusel andis Haridus- ja Teadusministeeriumi IT nõunik ja EITSA nõukogu esimees Jaak Anton IT Kolledži rektorile Kalle Tammemäele üle rektori ametiraha.
Aktusel kuulutati välja ka IT Kolledži aasta õppejõud 2008, kelleks tudengid valisid ITK Robootikaklubi juhendaja Margus Ernits`a ning suurepärased 2007/2008. õppeaasta õppejõud Kristiina Hakk ja Ülle Salumäe.
12. juunil sai IT Kolledži uus õppehoone ITL-i “Aasta tegu 2007″ auhinna
29. mail avati IT Kolledži ja Eesti Kunstiakadeemia tekstiilidisaini ja tootedisaini osakondade ühisprojekti näitus ARUKALT 2005-2008 SooSoo galeriis
16. mail tähistati traditsiooniliste pidustustega 17. mail kahendsüsteemis 1000-aastaseks saava IT Kolledži sünnipäeva!
8. mail jõudis lõpule IT hariduse populariseerimise projekti raames ITL Roadshow 18-s Eesti gümnaasiumis, kus osalesid aktiivselt ka IT Kolledži tublid tudengid Mart Loorits, Rene Katsev, Tõnis Tiitsaar, Kaupo Parmas, Katrin Kibbal, Magnus Graudinš, Kadri Kalpus, Kaarel Raspel, Teele Raev, Reio Kokla, Tanel Puström, Hermo Nagel, Kristjan Mölder.
7. mail toimus IT Kolledžis Energianädal 2008 raames avalik loeng teemal “ Kuidas ehitada toimivat IT-infrastruktuuri?” Infrastruktuuri ülesehitusest Eesti Energia näitel rääkis ettevõtte IT-hoolduse osakonna juhataja Indrek Kurvet.
4.-18. mai oli IT Kolledžis rahvusvahelise intensiivkursuse “Promoting Intercultural Management Competencies for Working Life in the Baltic Sea Region” ehk lühidalt “PIM 2008″ toimumiskohaks. Rahvusvahelise intensiivkursuse laiem eesmärk oli soodustada multikultuurset mõtteviisi Läänemeremaades ja rakendada teooriat praktikas. Kursusel osales 42 tudengit ja kümmekond õppejõudu Soomest, Saksamaalt, Leedust, Poolast, Venemaalt, Taanist ja Eestist – kolm IT Kolledži tehnosuhtluse õppekava tudengit. Kursuse põhikorraldaja oli Laurea Rakenduskõrgkool Soomest kaasates Läänemeremaade koostöövõrgustikku Baltic Sea Network, mille liige on ka IT Kolledž. Kahel varasemal aastal on kursus toimunud Lätis ja Saksamaal.
29. aprillil külastas IT Kolledžit Albaania peaminister. Peaministrit saatvas delegatsioonis on muuhulgas Albaania majandusminister, haridusnõunik ja IT-nõunik.
24. aprillil toimus IT Kolledži avalike loengute sarjas kaheksateistkümnes loeng. Maailma juhtiva andmeanalüüsi tarkvara ja lahenduste pakkuja SPSS eksperdid Steve Groves ja Ben Stonehouse pidasid avaliku loengu teemal: Mis on andmekaevandus ja miks kaevandada? Mis kasu äriettevõtted, organisatsioonid ja valitsusasutused selle rakendamisest saavad? Ettekanne on üles ehitatud erijuhtude analüüsimisele.
21. aprillil toimus IT Kolledži avalike loengute sarjas seitsmeteistkümnes loeng. Tunnustatud IBMi visionäär ning xSeeria (System x) serverite vanemkonsultant Tikiri Wanduragala pidas loengu teemal “Kõrgeltkäideldav klaster ja selle tulevikusuunad, labad (blade) versus 1U serverid ning tänapäevaste enimkasutatud protsessorite võrdlus”.
Aprillis osalesid IT Kolledži Robootikaklubi liikmed juba neljandat aastat arvutite annetamise heategevusprojektis “Uus algus“, aidates kasutatud arvuteid töökorda seada, mis hiljem erivajadustega noortele kingitakse. Heategevusprojekti korraldab Microsoft koostöös JCI Tallinn ja arvutirendifirmaga Green IT.
27. märtsil pidas IT Kolledži avalike loengute sarja raames Advanced Multimedia Research Laboratory (NomadicLab, Ericsson Finland koosseisus) juht Gonzalo Camarillo loengu teemal „IP Multimedia Subsystem (IP multimeedia osasüsteem)”.
26. märtsil pidas IT Kolledži avalike loengute sarja raames Microsofti Visual Studio Team System tooterühma tegevjuht Andrew Kass loengu teemal „Väärtuse juhtimine tarkvaraarenduses (The Flow of Value in Software)”.
19. märtsil toimus Uudishimupäev koolinoortele, kus oli võimalus tutvuda IT Kolledži uue õppehoonega, sisseastumistingimuste ja õppimisvõimalustega. Lisaks pakkus Uudishimupäev huvilistele praktiliste tegevuste kaudu võimaluse saada lühike sissejuhatus õpetatavatesse erialadesse. Iga huviline sai ise proovida WiFi ja LAN-võrgu ehitamist ning punuda patch kaablit. IT Kolledži Robootikaklubis korraldasid tudengid iseehitatud robotite demo, millest paljud robotid on edukalt osalenud robotivõistlustel Robotex.
6. märtsil avati ametlikult Eesti Infotehnoloogia Kolledži uus õppehoone. IT Kolledži uue õppehoone avamislindi lõikasid läbi Eesti Vabariigi President Toomas Hendrik Ilves, haridus- ja teadusminister Tõnis Lukas, Eesti Infotehnoloogia SA juhatuse esimees Toomas Sõmera, IT Kolledži rektor Kalle Tammemäe, AS Facio Ehituse juhatuse esimees Toomas Tromp ja IT Kolledži üliõpilasesinduse esimees Mart Loorits.
Uue õppehoone avamisüritusel allkirjastasid EMT ja Elion Eesti Infotehnoloogia Sihtasutusega lepingu, mille alusel toetavad Telekom Grupi ettevõtted IT Kolledži uue õppehoone õppeklasside ja laborite sisustamist. Toetusleping digiallkirjastati Mobiil-ID vahendusel.
25. veebruaril kirjutasid IT Kolledži rektor Kalle Tammemäe ja Tallinna linnapea Edgar Savisaar alla koostöölepingule, mille eesmärgiks on arendada ja tihendada linna ning IT Kolledži vahelist koostööd, hõlmates Tallinna linna infotehnoloogia arengu edendamist ning kolledži üliõpilastele erialase arenguvõimaluse pakkumist ning stipendiumi sisseseadmist.
Veebruaris võeti IT Kolledži uues õppehoones kasutusele puutevaba kiibiga ISIC üliõpilaspilet ja õpetajakaart, mida kasutatakse hoonesse sisenemiseks, õpperuumide uste avamiseks ning raamatukogus raamatute laenutamiseks. IT Kolledž on esimene kõrgkool, kes liitus Eesti Üliõpilaskondade Liidu (EÜL) poolt läbi viidava projektiga Minu Kool, mille eesmärk on arendada puutevabal ISIC üliõpilaspiletil baseeruvaid lahendusi.
“Kuigi pääsukaardi süsteemide kasutamine on asutustes laialt levinud on nende sidumine üliõpilase ja õppejõu isikukaartidega ja kaasnevate teenustega läbi reaalajalise halduse ja üliõpilasstaatuse kontrolli uudne. Kanname hea meelega vastavate lahenduste esmajuurutaja lippu Eestis,” märkis IT Kolledži rektor Kalle Tammemäe.
Tulevikus on ISIC üliõpilaspiletit võimalik IT Kolledžis hakata kasutama paljude muude kooli poolt osutavate teenuste korral, näiteks kohviku-, koopia-, või parklakaardina.
18. jaanuaril jätsid IT Kolledži tudengid hüvasti seitsme ja poole aasta jooksul neile koduks olnud Rävala puiestee õppehoonega ning kolisid ühise rongkäiguna Mustamäele Raja tänavale uude õppehoonesse.
14. jaanuaril valmis IT Kolledži uus õppehoone ja kolimine võis alata. Viiekorruseline, ligi 100 miljonit krooni maksma läinud ja 3677 m2 kasuliku pinnaga Eesti viimaste aastate populaarseima infotehnoloogilist rakenduslikku kõrgharidust pakkuva kõrgkooli õppehoone asub Mustamäe mändide all, Tallinna Tehnoloogiapark Tehnopoli ja Tallinna Tehnikaülikooli vahetus naabruses Raja tänaval.